title: الرجاء البيضاوي
text: ولاكن رتابط تأسيس ديال لفرقة بظروف تاريخية سپيسيال شوية، و لعلاقة ديالو مع لأحياء الشعبية المغريبية فمدينة الدار لبيضا مني كانت الحماية الإستعمارية لفرنسية، وفالمرحلة لي بانت الحركة الوطنية د لمطالبة ب لستيقلال فبداية الخمسينيات، و رتباط سّمية ديالو بالأب الروحي د لكرة البيضاوية "محمد بن الحسن التونسي العفاني لمعروف ب (الأب جيكو)"، عطا ل رّاجا شعبية وقاعدة جماهيرية كبيرة. و التجربة ديالو ف الميدان الصحافة ساهمات حتا هيا ف شعبية د رّاجا، كيتعتابر الأب جيكو أول مغريبي عندو ديبلوم رياضي ف ميدان التدريب، اللي حصل عليه ف نّݣليز، ومن اللولين د لمغاربا للي حصلوا على شهادة لبكالوريوس الحديثة، هاذ المدرب اللي غايصنع من بعد طفرة كروية ف رّاجا و لكرة لمغربية بشكل عامة. ݣاع هاذ لأمور خلات لفريق لخضر يّاخد مكانة قوية وتابتة فالقلوب والداكرة ديال مدينة الدار لبيضا واللي عرفات فديك لوقت بزاف لأحداث السياسية والرياضية وكان أهم واحد فيها هو مني جتامع ليلة 19 مارس 1949 المُأسّسين ديال رّاجا ف لقهوا ديال بويا صالح فدرب السلطان باش يأسّوا الفرقة ديال رّاجا لبيضاوي وتافقوا باش تكون الفرقة مستقلة وبعلامة المغربية ماشي فرنسية، وقدروا يوصلوا لصيغة باش يتحايلوا على الشرط اللي وضعوا المستعمر على للي بغاو يأسّوا فراقي رياضية فݣاع دول المغريب الكبير، وهو بلي يكون الرئيس ديال لفرقة فرانساوي، وهاد النقطة هي لأهم ف تأسيس لفراقي الرياضية والإشكالية ديال الاستقلال ديالها فديك لوقت على السلطة وتأتير المستعمر الفرانساوي. ولاكن وصلوا لطريقة دكية باش يتحايلو على هاد القانون، لي جتامعو ف قهوت "بويا صالح" تقدمو بملف طلب تأسيس الفرقة والرئيس هو حجي بن عبّادي الملقب ب"بن أبادجي" الجزائري و أصولو عتمانية، كان من مواليد مدينة تلمسان و عندو جنسية فرانساوية، و ترأّس الفريق ل سَت أشهر.